โบรกฯเชียร์ “ซื้อ” HMPRO หลังโชว์กำไร Q3 โต 1.4 พันลบ. มีลุ้น Q4 ทำนิวไฮรับ “ไฮซีซั่น”
โบรกฯเชียร์ “ซื้อ” HMPRO หลังโชว์กำไร Q3 โต 1.4 พันลบ. มีลุ้น Q4 ทำนิวไฮรับ “ไฮซีซั่น”เคาะราคาเป้า 17 บ.
30 ต.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับบริษัท โฮม โปรดักส์ เซ็นเตอร์ จำกัด (มหาชน) หรือ HMPRO หลังวานนี้ (30 ต.ค.61) บริษัทรายงานผลการดำเนินการประจำไตรมาส 3/2561 มีกำไรเติบโต 15% จากช่วงเดียวกันของปีก่อน ขณะที่นักวิเคราะห์มีการประเมินว่าผลการดำเนินงานในช่วงไตรมาส 4/2561 จะเติบโตอย่างแข็งแกร่ง เนื่องจากเป็นช่วงไฮซีซั่นและไม่มีปัจจัยฤดูกาลเข้ามากดดัน
ด้านนักวิเคราะห์ บล.บัวหลวง ระบุว่า ในไตรมาส 3/2561 บริษัทมียอดขายขยายตัว 2% จากปีก่อนมาอยู่ที่ 1.54 หมื่นล้านบาท โดยมาจากยอดขาย HomePro ในประเทศไทยที่เติบโต 1.2% จากปีก่อนมาอยู่ที่ 1.37 หมื่นล้านบาท หนุนจากการเปิดสาขาใหม่ ในขณะที่ยอดขายสาขาเดิมหดตัวลง 0.3% ในไตรมาสนี้ ซึ่งอ่อนตัวกว่าสมมติฐานของเราที่ตั้งไว้ที่ระดับ 0.5% โดยสาเหตุที่ยอดขายสาขาเดิมลดลงมาจากยอดขายที่ลดลงมากในเดือนก.ย.เนื่องจากฝนที่ตกหนัก
ทั้งนี้รายได้จาก HomePro ในประเทศมาเลเซียอยู่ที่ 384 ล้านบาท เพิ่มขึ้น 62% จากปีก่อน และและ 3.5% จากไตรมาสก่อน ซึ่งได้แรงหนุนจากการเปิดตัวสาขาใหม่และผลประกอบการของสาขาเดิมที่ดีขึ้น ส่วนยอดขายจาก Mega Home นั้นยังคงทรงตัวจากช่วงเดียวกันของปีก่อน
อย่างไรก็ตาม แม้ว่ายอดขายสาขาเดิมอ่อนตัว แต่อัตรากำไรขั้นต้นขยายตัวมากกว่าที่เราคาด หนุนโดยการขยายตัวของอัตรากำไรขั้นต้นของ HomePro ประเทศไทย (28.4%ในไตรมาส 3/61 เทียบกับ 26.8% ในไตรมาส 3/60) ทั้งนี้อัตรากำไรที่ขยายตัวมาจากการเพิ่มขึ้นของสัดส่วนสินค้าเฮ้าส์แบรนด์ (20.6% ในไตรมาส 3/61 เทียบกับ 19.4% ในไตรมาส 3/60; รวม 9 เดือนของปี 2561 คิดเป็น 19.8% เทียบกับ 9 เดือนของปี 2560 ที่ 19%)
ขณะที่ สัดส่วนค่าใช้จ่ายในการขายและบริหารต่อยอดขายปรับตัวเพิ่มขึ้นเล็กน้อยมาอยู่ที่  23% ในไตรมาส 3/61 จาก 22.8% ในไตรมาส 3/60 เนื่องจากต้นทุนค่าขนส่งที่สูงขึ้นและยอดขายสาขาเดิมที่ปรับตัวลงเล็กน้อย กำไรก่อนหักดอกเบี้ยและภาษียังคงอยู่ในช่วงขาขึ้น
อย่างไรก็ตาม คาดว่ากำไรสุทธิในช่วงไตรมาส 4/61 จะเติบโตทั้งจากช่วงเดียวกันปีก่อน และไตรมาสก่อนหน้า จากยอดขายสาขาเดิมที่จะกลับมาขยายตัวในไตรมาส 4/61 เนื่องจากไม่มีแรงกดดันจากฝนที่ตกหนัก ขณะที่อัตรากำไรขั้นต้นมีแนวโน้มขยายตัวอย่างต่อเนื่องจากช่วงเดียวกันของปีก่อน เราคาดสัดส่วนค่าใช้จ่ายในการขายและบริหารต่อยอดขายจะปรับตัวลดลงจากยอดขายสาขาเดิมที่เพิ่มขึ้นและการประหยัดขนาดที่ดีขึ้นในจากการดำเนินงานในประเทศมาเลเซีย
ด้านนักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” ในราคาเป้าหมาย 17 บาท/หุ้น พร้อมประเมินแนวโน้มกำไรสุทธิในช่วงไตรมาส 4/2561 จะเติบโตต่อเนื่อง และอาจเป็นจุดสูงสุดของปี เพราะเป็นช่วง High Season ของธุรกิจ และยังมีแผนจัดงาน Homepro Expo ครั้งที่ 2 ของปีในเดือน พ.ย.
รวมถึงยังมีแผนเปิด HMPRO S สาขาใหม่อีก 3-4 แห่ง ซึ่งจะเป็นการเปิดสาขาใหม่ในปีนีทั้งหมด 6-7 แห่ง โดยเป็นการเปิดในประเทศทั้งหมด อย่างไรก็ตาม ยังคงประมาณการกำไรสุทธิปี 2561 ไว้ที่ 5,698 ล้านบาท โต 16.6% จากช่วงเดียวกันของปีก่อน และคาดจะโตต่อเนื่อง 14.4% จากปีนี้ในปี 2562